Mehed väärtustavad järglastena vaid mehi, endi rivaliteedi loodetavaid jätkajaid. Ometi ei lähe seegi nii nagu tahetud ja arvatud. Kui tuim ja järjekindel loodus veel suure tööga muutub, siis inimeseloomad on oma sarnasuses ometi  ettearvamatud. Ei taha pojad isade suures võitluses kaasa lüüa, sest muu ilm pakub muud ja huvitavamat. Pakub märksa rafineeritumaid ja põnevamaid hierarhiaid, defitsiite ja rivaliteete. Pojad ei ole Vargamäest pimestatud ning ei taha sellel sitahunnikul istuda. Ilmselt tajuvad lapsedki isade rivaliteedist pimestatust ning sellist elukäiku nad endile küll ei soovi.